አዲሱ ዓመት የዕድገትና ትራንስፎርሜኝን ዕቅዱን ለማሳካት ወሳኝ ስራ የሚፈጸምበት ወቅት ነው – አፈ ጉባኤ ካሳ ተክለብርሃን
– አዲሱ 2006 ዓመት የዕድገትና ትራንስፎርሜሽን ዕቅዱን ለማሳካት ወሳኝ ስራ የሚፈጸምበት ወቅት መሆኑን የፌዴሬሽን ምክር ቤት አፈ ጉባኤ ገለጹ፡፡ የሕዝብ ተወካዮችና የፌዴሬሽን ምክር ቤቶች በዓለም ለሰባተኛ ጊዜ በኢትዮጵያ ደግሞ ለስድስተኛ ጊዜ የሚከበረውን ”የዴሞክራሲ” ቀን አስመልክቶ ዛሬ ባዘጋጁት መድረክ ላይ አፈጉባኤ ካሳ ተክለብርሃን እንደገለጹት ሁለቱ ዋነኛ የዴሞክራሲ ተቋማት በአዲሱ ዓመት የላቀ ስራ መስራት ይጠበቅባቸዋል፡፡ በተለይም የዴሞክራሲና የመልካም አስተዳደር ስራዎች ጎልተው የሚወጡበት ወቅት ላይ መደረሱን የጠቀሱት አፈ ጉባኤው ዘላቂና ዋስትና ያለው ዴሞክራሲና ሰላም የኢትዮጵያዊያንን ብዝሃነት የሚያስተናግድ ሆኖ መቀጠል እንደሚኖርበትም አስገንዝበዋል፡፡ በዴሞክራሲያዊነት ላይ የላቀ ስራ መሰራት እንዳለበት የጠቆሙት አፈ ጉባዔ ካሳ የዴሞክራሲያዊ ስርዓት ግንባታ የሕዝቦችን የልማት ጥያቄ በመመለስና በድህነት ቅነሳና ተስፋ ሰጪ ውጤቶች እያስመዘገበ መምጣቱን ገልጸዋል፡፡ የሽብር ድርጊትና አክራሪነትን ሁሉም በጋራ ሊታገለው እንደሚገባና የኔ ብቻ ትክክል ነው የሚል አመለካከትና ኋላቀር አስተሳሰብ የመለወጥ ስራም ዴሞክራሲያዊነት መሆኑን አብራርተዋል፡፡ አገሪቱን ከከፋ ድህነት ለማውጣት ዴሞክራሲ ወሳኝ በሆነበት በአሁኑ ወቅት ሁሉም ለሕግ የበላይነትና መልካም አስተዳደርን ለማስፈን በትጋት መንቀሳቀስ ይኖርበታል ብለዋል፡፡ የዕድገትና ትራንስፎርሜሽን ዕቅድን ለማሳካት በአዲሱ ዓመት ሁሉም እንዲረባረብ ጥሪ አቅርበዋል፡፡ ሁለቱ ምክር ቤቶች በዕቅዱ ዋና ዋና ተግባራት ስኬታማነት ላይ ትኩረት ሰጥተው መስራት እንደሚገባቸው አሳስበው በተለይ የሕዝብ ተወካዮች ምክር ቤት ባለፈው በጀት ዓመት አስፈጻሚ አካላትን የመከታተልና ለዕቅዱ ትኩረት ሰጥቶ የመንቀሳቀስ ስራውን ዘንድሮም እንዲያጠናክር አሳስበዋል፡፡ የተባበሩት መንግስታት እንደ አውሮጳውያን አቆጣጠር ኅዳር 2007 ባካሄደው አጠቃለይ ጉባኤው የዴሞክራሲ ፋይዳ በዓለም አስፈላጊ መሆኑን ተንተርሶ ባሳለፈው ውሳኔ በየዓመቱ መስከረም 5 ቀን ዓለም አቀፍ የዴሞክራሲ ቀን ሆኖ ይከበራል፡፡ የዓለም ፓርላማዎች ህብረት አባል የሆኑ ከ90 የሚበልጡ አገራትም ዕለቱን በተለያዩ ዝግጅቶች ሲያከብሩት መቆየታቸው የሚታወስ ሲሆን ሁለቱ ምክር ቤቶች ዛሬ በጋራ በዘጋጁት የውይይት መድረክ ላይ “የሐይማኖት ነጻነትና የዲሞክራሲ ስርዓት ግንባታ በኢትዮጵያ” በሚል ርዕስ ጥናታዊ ጽሁፍ ቀርቧል፡፡ (ኢዜአ)